આપણી ફરિયાદોએ કેવું કલુષિત વાતાવરણ સર્જ્યું છે ! સૌથી પહેલી અસર આપણા પોતાના પર થાય છે અને પછી કેન્સરની જેમ આપણા વર્તુળમાં ફેલાઈને આખા જીવનને દુઃખી કરી મૂકે છે. રાવ કર્યા કરવાને બદલે સાચા હોઈએ તો પણ રોઈ લઈએ તો ? પણ… એ તો કેમ થાય ભાઈ ! આપણી અમર્યાદ અપેક્ષાઓ આના મૂળમાં હશે. બીજાએ મારા માટે શું કરવું જોઈએ એની ગણતરીઓમાંથી રાવ જન્મે. આપણે આપણાથી થાય તેટલું કરીએ અને નિર્ભાર રહીએ તો સમસ્યાઓ ઓછી થાય, પણ જુઓ તો ખરા, જ્યાં જોઈએ ત્યાં ફરિયાદોનું ઝેર ઓકાઈ રહ્યું છે. વ્યક્તિગત જીવન હોય, સામાજિક જીવન હોય, વ્યવહારનું જગત હોય કે રાજકીય ક્ષેત્ર હોય, બધાને એકબીજા સામે ફરિયાદ છે.